“คลัง” เปิดลงทะเบียน “คนละครึ่ง” เฟส 4 รายใหม่ 1 ล้านสิทธิ เริ่มพรุ่งนี้!
“คลัง” เปิดลงทะเบียนรับสิทธิ “คนละครึ่ง” เฟส 4 สำหรับรายใหม่อีก 1 ล้านสิทธิพรุ่งนี้วันแรก ตั้งแต่เวลา 06.00 น. ถึง 22.59 น. ต่อเนื่องทุกวัน จนกว่าจะครบจำนวนประมาณ 1 ล้านสิทธิ ซึ่งจะสามารถใช้สิทธิได้ตั้งแต่วันที่ 17 ก.พ.-30 เม.ย. 65
9 ก.พ. 2565

นายพรชัย ฐีระเวช ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า โครงการคนละครึ่ง ระยะที่ 4 (โครงการฯ ระยะที่ 4) จะมีการเปิดลงทะเบียนสำหรับประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 (ประชาชนทั่วไปฯ) ในวันพรุ่งนี้เป็นวันแรก (วันที่ 10 ก.พ. 2565) ตั้งแต่เวลา 06.00 น. ถึง 22.59 น. ต่อเนื่องทุกวัน จนกว่าจะครบจำนวนประมาณ 1 ล้านสิทธิ โดยช่องทางการลงทะเบียนแบ่งเป็น 2 กรณี ดังนี้
1.กรณีเป็นประชาชนที่เคยได้รับสิทธิมาตรการ/โครงการอื่นของรัฐที่มีการใช้จ่ายผ่านแอปพลิเคชัน “เป๋าตัง” สามารถลงทะเบียนเข้าร่วมโครงการผ่านแอปพลิเคชัน “เป๋าตัง” หรือ ผ่านเว็บไซต์ www.คนละครึ่ง.com
2.กรณีประชาชนที่ไม่มีแอปพลิเคชัน “เป๋าตัง” สามารถลงทะเบียนเข้าร่วมโครงการผ่านเว็บไซต์ www.คนละครึ่ง.com
สำหรับความคืบหน้าโครงการฯ ระยะที่ 4 จากข้อมูลสะสม ณ วันที่ 8 ก.พ. 2565 ณ เวลา 23.00 น. พบว่า มีผู้ใช้สิทธิจำนวน 21.17 ล้านราย มียอดการใช้จ่ายรวม 16,334.60 ล้านบาท แบ่งเป็นเงินที่ประชาชนจ่าย 8,269.00 ล้านบาท และรัฐร่วมจ่าย 8,065.60 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 6,062.20 ล้านบาท ร้านธงฟ้า 3,188.60 ล้านบาท ร้าน OTOP 783.80 ล้านบาท ร้านค้าทั่วไป 5,993.90 ล้านบาท ร้านบริการ 283.30 ล้านบาท และกิจการขนส่งสาธารณะ 22.80 ล้านบาท
ส่วนประชาชนที่กดยืนยันสิทธิเข้าร่วมโครงการฯ ระยะที่ 4 แล้ว มีจำนวน 24.67 ล้านราย จากจำนวนผู้ใช้จ่ายโครงการคนละครึ่ง ระยะที่ 3 จำนวน 26.35 ล้านราย และมีผู้ประกอบการเข้าร่วมโครงการฯ ระยะที่ 4 แล้วจำนวน 1.33 ล้านราย โดยเป็นผู้ประกอบการรายใหม่ 205 ราย
ทั้งนี้ประชาชนทั่วไปฯ ที่ลงทะเบียนโครงการฯ ระยะที่ 4 สำเร็จ จะสามารถใช้สิทธิได้ตั้งแต่วันที่ 17 ก.พ.-30 เม.ย.2565